સ્ટ્રોકના કારણે મૃત્યુ પામનારાઓનો આંક વિશ્વમાં બીજા નંબરે છે એમ શહેરની અપોલો હોસ્પિટલ્સના જાણીતા ન્યુરોલોજીસ્ટ ડો.સમીર પટેલ એમડી, ડીએમ(ન્યુરોલોજી)એ જણાવ્યું હતું. તેમણે વધુમાં જણાવ્યું હતું કે, જા બ્રેઇન સ્ટ્રોકની સારવાર તાત્કાલિક ન થાય તો તેનાથી વ્યક્તિમાં કાયમી વિકલાંગતા આવી શકે છે, અંગો કામ કરતાં બંધ થઈ જાય છે, લકવા થઈ જાય છે અને મૃત્યુ પણ થઈ શકે છે. સ્ટ્રોક (લકવો, પક્ષઘાત, બ્રેઇન એટેક, પેરાલીસિસ) એ મગજનાં કોઈ ભાગમાં લોહીનાં પુરવઠાનાં અવરોધથી થતી ગંભીર બિમારી છે. સ્ટ્રોક મુખ્યત્વે બે પ્રકારનાં હોય છે. ઇસ્કેમિક સ્ટ્રોક- ૮૦ ટકા કિસ્સામાં મગજમાં લોહી પહોંચાડતી નળીમાં લોહીનો ગઠ્ઠો થવાથી સતત વહેતા લોહીનાં પ્રવાહમાં અવરોધ ઊભો થાય છે. જયારે હેમરેજિક સ્ટ્રોક- ૨૦ ટકા કેસમાં મગજમાં લોહી પહોંચાડતી નળી ફાટી જાય છે. જ્યારે થોડા સમય માટે મગજનો લોહીનો પુરવઠો અવરોધાય છે, ત્યાર ટીઆઇએ(ટ્રાન્સિયન્ટ ઇસ્કેમિક એટેક) કે મિની સ્ટ્રોક કહેવાય છે. ટીઆઇએને ગંભીર ચેતવણી ગણીને તાત્કાલિક સારવાર કરાવવી જોઈએ, કારણ કે, ટીઆઇએનું સ્ટ્રોકમાં રૂપાંતરણ થઈ શકે છે.